钦定古今图书集成/历象汇编/岁功典/第011卷 > 《梁元帝纂要》 > 春游赋 谢万
## 钦定古今图书集成/历象汇编/岁功典/第011卷 > 《梁元帝纂要》 > 春游赋 谢万

青阳司候，勾芒御辰。陈条灌以摧枯，初茎蔚其曜新。
羃丰叶而为幄，靡翠草而成裀。于是远啸良俦，近命
嘉宾。奉羽觞而交献，罗丝竹以并陈。咏新服之璀璨，
想《舞雩》之遗尘。抚鸣琴而怀古，登修台而乐春。尔乃
碧𪩘增邃，灌木结阴。轻云晻暧以幕岫，和风清泠而
启衿。